b'\n_START_ARTICLE_\nAnders T\xc3\xb6rnudd\n_START_PARAGRAPH_\nAnders T\xc3\xb6rnudd, nimi aik. Andreas Pitz\xc3\xa9n (12. syyskuuta 1748 Tyrn\xc3\xa4v\xc3\xa4 \xe2\x80\x93 22. syyskuuta 1820 Lohtaja) oli suomalainen kirkkoherra, kansanrunouden ker\xc3\xa4\xc3\xa4j\xc3\xa4 ja runoilija. H\xc3\xa4n otti uudeksi sukunimekseen T\xc3\xb6rnudd syntym\xc3\xa4kuntansa Tyrn\xc3\xa4v\xc3\xa4n ruotsinkielisen nimen mukaan._NEWLINE_T\xc3\xb6rnuddin vanhemmat olivat Tyrn\xc3\xa4v\xc3\xa4n lukkari Tomas Pitz\xc3\xa9n ja Brita Andersdotter. H\xc3\xa4n k\xc3\xa4vi Oulun triviaalikoulua ja p\xc3\xa4\xc3\xa4si ylioppilaaksi 1766. H\xc3\xa4n opiskeli Turun akatemiassa ja h\xc3\xa4net vihittiin papiksi 1772. T\xc3\xb6rnudd toimi Muhoksen kappalaisen apulaisena vuodesta 1772, Kuusamon kirkkoherran apulaisena vuodesta 1773, Ylistaron kappalaisen apulaiena vuodesta 1775 sek\xc3\xa4 Kauhajoen kappalaisena vuodesta 1783 ja Lohtajan kirkkoherrana vuodesta 1802._NEWLINE_T\xc3\xb6rnudd ker\xc3\xa4si kansanrunoutta sek\xc3\xa4 kotiseudultaan Tyrn\xc3\xa4v\xc3\xa4lt\xc3\xa4 ett\xc3\xa4 Pohjanmaalta (muun muassa Pyh\xc3\xa4n Henrikin surmavirren k\xc3\xa4sikirjoitus ja tyrn\xc3\xa4v\xc3\xa4l\xc3\xa4isi\xc3\xa4 loitsuja). H\xc3\xa4n kirjoitti my\xc3\xb6s 574 s\xc3\xa4keisen suomenkielisen runomuotoisen puheen jonka h\xc3\xa4n esitti 1772 Pohjalaisessa osakunnassa kuningas Kustaa III:n kruunajaisjuhlallisuuksien yhteydess\xc3\xa4._NEWLINE_T\xc3\xb6rnudd oli naimisissa vuodesta 1775 Brita Kristina Lesceliuksen kanssa. Heid\xc3\xa4n poikansa Toholammin kappalainen Anders Gustaf T\xc3\xb6rnudd (1793\xe2\x80\x931835) kirjoitti my\xc3\xb6s runoja suomen kielell\xc3\xa4.'